Θεσπίζει πρακτικά μέτρα που πρόκειται να ληφθούν από την Ευρωπαϊκή Επιτροπή και τις χώρες της Ευρωπαϊκής Ένωσης (ΕΕ) για να παρέχουν στο ευρύ κοινό περισσότερη και καλύτερη πληροφόρηση σχετικά με τα δικαιώματά τους στην ΕΕ, και ειδικότερα πώς να χρησιμοποιούν τα δικαιώματά τους αποτελεσματικά σε εθνικό επίπεδο και σε άλλες χώρες της ΕΕ. Η Επιτροπή προτείνει τρεις σειρές δράσεων που πρόκειται να υλοποιηθούν από την Επιτροπή και/ή από τις χώρες της ΕΕ: Να αναπτυχθεί και να βελτιωθεί περαιτέρω η δικτυακή πύλη "Η Ευρώπη σου", για την καλύτερη αντιμετώπιση των αναγκών των πολιτών και των επιχειρήσεων. Να εξασφαλιστεί ότι είναι διαθέσιμες και προσιτές πληροφορίες υψηλής ποιότητας σχετικά με τους εθνικούς κανόνες και διαδικασίες μέσω της δικτυακής πύλης "Η Ευρώπη σου". Να εξασφαλιστεί ότι περισσότεροι άνθρωποι μπορούν να έχουν πρόσβαση στις πληροφορίες σχετικά με τη δικτυακή πύλη "Η Ευρώπη σου". 1. Η δικτυακή πύλη "Η Ευρώπη σου" Η Επιτροπή σχεδιάζει μια σειρά δράσεων προκειμένου να βελτιώσει τη δικτυακή πύλη συμπεριλαμβανομένων των εξής: ανάπτυξη του περιεχομένου της προκειμένου να καλύψει πλήρως τα δικαιώματα, τις υποχρεώσεις και τις ευκαιρίες στην ενιαία αγορά· βελτίωση των οδηγιών για την επιγραμμική αναζήτηση και των συνεργειών με άλλες υπηρεσίες· διεξαγωγή μελέτης χρηστικότητας και προσβασιμότητας και εφαρμογή των πορισμάτων της με σκοπό να εξασφαλιστεί βέλτιστη πρόσβαση και πλοήγηση για όλους τους χρήστες, και ιδίως για τα άτομα με ειδικές ανάγκες και τα άτομα που χρησιμοποιούν κινητές συσκευές· διασφάλιση ότι οι δημόσιες διαβουλεύσεις της σχετικά με θέματα που καλύπτει "Η Ευρώπη σου" είναι προσβάσιμες μέσω της δικτυακής πύλης, έτσι ώστε οι επισκέπτες να έχουν τη δυνατότητα να παρέχουν στοιχεία για τη διαμόρφωση πολιτικής σε τομείς που τους ενδιαφέρουν. 2. Πληροφορίες σχετικά με τους εθνικούς κανόνες και τις εθνικές διαδικασίες Οι χώρες της ΕΕ καλούνται: να καθιστούν διαθέσιμες στις εθνικές δικτυακές πύλες τους εύχρηστες πληροφορίες, ώστε να επιτρέπουν στους πολίτες και τις επιχειρήσεις να ασκούν αποτελεσματικά στην ενιαία αγορά τα δικαιώματα που τους εξασφαλίζει η ΕΕ· να συνεργάζονται με την Επιτροπή, έτσι ώστε συναφείς εθνικές πληροφορίες, όπως οι πληροφορίες σχετικά με τα δικαιώματα διαμονής και σχετικά με την άσκηση επιχειρηματικής δραστηριότητας σε άλλη χώρα, θα είναι διαθέσιμες μέσω της δικτυακής πύλης· να ανταλλάσσουν τις ορθές πρακτικές στις εθνικές δικτυακές πύλες τους με άλλες χώρες της ΕΕ. Τα σχέδια της Επιτροπής περιλαμβάνουν: την ανάπτυξη διαφόρων εργαλείων ανταλλαγής περιεχομένου· την προτροπή των χωρών της ΕΕ να δημοσιεύουν στο διαδίκτυο πληροφορίες σχετικά με το σύνολο της νομοθεσίας σχετικά με την ΕΕ με την οποία θεσπίζονται δικαιώματα για τους πολίτες και/ή τις επιχειρήσεις, με σκοπό την ενδεχόμενη σύνδεση ή ανταλλαγή των πληροφοριών αυτών με τη δικτυακή πύλη "Η Ευρώπη σου". 3. Ενίσχυση της πρόσβασης στη δικτυακή πύλη "Η Ευρώπη σου" Η Επιτροπή προτίθεται: να βελτιώσει την προβολή της μέσω της βελτιστοποίησης των μηχανών αναζήτησης, της προώθησης μέσω διαδικτύου, των εργαλείων κοινωνικής δικτύωσης, καθώς και μέσω εκστρατειών ενημέρωσης και ευαισθητοποίησης. Οι χώρες της ΕΕ καλούνται: να προωθήσουν τη δικτυακή πύλη "Η Ευρώπη σου" σε εθνικό επίπεδο, ιδίως με συνδέσμους στις εθνικές δικτυακές πύλες τους και με εθνικές εκστρατείες ευαισθητοποίησης σχετικά με ζητήματα που καλύπτει η δικτυακή πύλη.